 Leírás: mav-start logo

**Kampány a vonattal utazók biztonságáért Fonyódon**

**A MÁV, a MÁV-START és a helyi rendőrkapitányság utasbiztonsági kampányt tart Fonyód állomáson július 11-én és 12-én fél 10 és 13 óra között. A résztvevő szervezetek célja, hogy felhívják az utasok figyelmét a biztonságos vasúti közlekedésre, valamint az alapvető vasúti közlekedési szabályok betartására. A kampányt idén megszervezték már Pécsett, Egerben, Kecskeméten, Miskolcon, Várpalotán, Pápán és Debrecenben. Az érdeklődök, legközelebb július 17-én Veszprémben találkozhatnak a programmal.**

Tavaly 2 súlyos és 6 könnyebb sérüléssel járó utasbaleset következett be Tolna és Somogy megyében. Ezek túlnyomó többsége a mozgó vagy álló járművekre való fel- és leszállás közben történt – a kiváltó ok minden esetben a figyelmetlenség volt. A nyári időszakban a megnövekedett utasforgalom miatt különösen fontos az odafigyelés és a megelőző intézkedések, mivel a balesetek csaknem fele a szabadságolási időszakhoz köthető.

**Baleset-megelőzés**

A vonatos utazások nemcsak kényelmesek, hanem biztonságosak is, mégis előfordulnak kellemetlen, akár súlyos balesetek, melyek azonban a szabályok betartásával és egy kis odafigyeléssel elkerülhetők.

Az egyik legfontosabb szabály, hogy a vonatok megközelítésénél mindig a kijelölt utakat, aluljárókat kell használni, a vágányokon az átkelés botlásveszélyes, a síneken pedig könnyen meg lehet csúszni.

A mozgó vonatra fel- és arról leszállni is tilos, az ilyen esetekből következhetnek be a komoly sérülések, tragédiák. Hiába gondolja úgy az utazó, hogy induláskor a vonat még lassan halad, ezért ő még gyorsan, gond nélkül le tud ugrani, az ugrás következtében enyhébb esetben is horzsolásos, töréses sérüléseket szenvedhet, de előfordulhat az is, hogy észrevétlenül beakad a táskája vagy a ruhája, s a vonat maga alá rántja. A személyi sérülések mellett a vasúttársaság a vagyon ellen elkövetett cselekmények megelőzésére is felhívja a figyelmet. Nagyon lényeges, hogy az utasok csomagjaikat ne hagyják őrizetlenül, ne tegyék olyan helyre, ahol nem látnak rá, a levetett felső ruházatban pedig ne hagyjanak értékeket.

A vasúttársaság a rendhagyó baleset-megelőzési kampánynapokon a megfelelő, szabálykövető közlekedésre is felhívja olyan gyalogosok, kerékpárosok figyelmét, akik naponta az állomások közforgalom elől elzárt üzemi területén vagy nyílt vonalon a síneken keresztül rövidítik le az utat, ezzel veszélyeztetve saját életüket. Az ehhez hasonló tiltott szituációkon kívül beszélnek arról is, hogy miért kell a peronok elsodrási határán kívül tartózkodni; illetve miért életveszélyes felmászni a vagonok tetejére vagy a 25 ezer volt feszültségű felsővezeték tartóoszlopára. Nem maradnak ki a vasúti átjárók megközelítésére és az áthaladásra vonatkozó KRESZ szabályok sem.

**Utasbiztonsági kampány – egyre szélesebb körben**

„Utazzon biztonságban! A vasút veszélyes üzem, legyen partnerünk a biztonságban is!” – hangzanak a kampány jelmondatai.

A rendezvénysorozat 2015-ben indult útjára Siófok állomáson hagyományteremtő céllal. Az előző évek sikere alapján idén - a vasútállomások és iskolák mellett - más külső helyszínekre is kiterjesztették az utasbiztonsági programot. A roadshow 2017-ben – többek között járt már Kecskeméten, Egerben, Hajdúszoboszlón, Miskolcon, Pécsett, Békéscsabán és a 17. FINA Világbajnokság idején, a balatonfüredi vasútállomáson és Fonyódon. Tavaly először a népszerű nyári fesztivál, a Szegedi Ifjúsági Napok kezdetén, a szegedi nagyállomáson is jelen volt a kampány annak érdekében, hogy a fesztiválra vonattal utazók lehető legszélesebb körének figyelmét felhívja a biztonságos közlekedés szabályaira.

**MÁV Magyar Államvasutak Zrt.**

KOMMUNIKÁCIÓS IGAZGATÓSÁG

Telefon: (06-1) 511-3186 ⚫ E-mail: [sajto@mav.hu](mailto:sajto@mav.hu) ⚫ [www.mavcsoport.hu](http://www.mavcsoport.hu)